### NN 155/2022 (29.12.2022.), Odluka o općinskim porezima Općine Tučepi

Općina Tučepi

2511

Na temelju članka 20. i članka 41. stavak 4. i članka 42. stavak 1. Zakona o lokalnim porezima (»Narodne novine« broj 115/16, 101/17 i 114/22) i članka 34. Statuta Općine Tučepi (»Glasnik Općine Tučepi« broj 02/21), Općinsko vijeće Općine Tučepi na 13. sjednici održanoj 15. prosinca 2022. godine, donijelo je

ODLUKU

O OPĆINSKIM POREZIMA OPĆINE TUČEPI

I. OPĆE ODREDBE

Članak 1.

Ovom Odlukom utvrđuju se općinski porezi koji su izvorni prihod Općine Tučepi (u daljnjem tekstu: Općina), visine stope poreza, visina poreza te nadležno porezno tijelo za utvrđivanje i naplatu poreza.

II. VRSTE POREZA

Članak 2.

Porezi Općine su:

1. prirez porezu na dohodak,

2. porez na potrošnju,

3. porez na kuće za odmor i

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća po stopi od 10 %.

2. Porez na potrošnju

Članak 4.

Porez na potrošnju plaća se po stopi od 3 %.

3. Porez na kuće za odmor

Članak 5.

Porez na kuće za odmor plaća se godišnje, u iznosu od 1,99 eura po jednom četvornom metru korisne površine kuće za odmor.

4. Porez na korištenje javnih površina

Članak 6.

Javne površine smatraju se javnoprometne površine utvrđene Odlukom o komunalnom redu, površine kojima Općina gospodari temeljem pravnog posla kao i neizgrađeno zemljište u vlasništvu Općine koje se može gospodarski koristiti na način i u skladu s namjenom.

Članak 7.

Na mjestima koja su određena kao mjesta gdje se javne površine koriste za prodaju roba i usluga, kao i na mjestima na kojima se može prigodno trgovati (sajmovi i dr.) posjedovanje robe komercijalnog karaktera smatra se korištenjem javne površine te se za isto utvrđuje porez na korištenje javne površine sukladno odredbama ove Odluke.

4.1. Porezno razdoblje

Članak 8.

Godišnje porezno razdoblje je od godinu dana.

Osim godišnjeg poreznog razdoblja, porezno razdoblje može biti ljetno i zimsko.

Ljetno porezno razdoblje od 1. svibnja do 30. rujna.

Zimsko porezno razdoblje od 1. siječnja do 30. travnja te od 1. listopada do 31. prosinca.

Porez se plaća u iznosu utvrđenom za razdoblje u kojem se javna površina koristi bez obzira na broj mjeseci korištenja iste.

Članak 9.

Iznimno od odredbi članka 8. ove Odluke, za korištenje javnih površina ograničenog trajanja do najviše 15 dana, porez se plaća po broju dana korištenja javne površine.

4.2. Zone javnih površina

Članak 10.

Javne površine u Općini, ovisno o pogodnosti položaja, razvrstavaju se u sljedeće zone:

1. Zona – Lučica

2. Zona – zapadno od Lučice

3. Zona – istočno od Lučice.

4.3. Visina poreza za godišnje porezno razdoblje

Članak 11.

Visina poreza na korištenje javne površine za godišnje porezno razdoblje određuje se prema zoni, vrsti objekta, opreme te pokretnih naprava koje se postavljaju na javnu površinu kao i njihovoj namjeni.

Članak 12.

Porez na korištenje javnih površina za štekat, odnosno opremu koja se postavlja za potrebe organiziranja terasa ugostiteljskih objekata (stolovi, stolice, posude za cvijeće, pokretne ograde, različite podne obloge i ostala oprema) kao i za izložbeni prostor u svrhu obavljanja ugostiteljske djelatnosti, plaća se godišnje po 1 m2 zauzete javne površine:

– u I. zoni – 90,00 eura

– u II. zoni – 80,00 eura

– u III. zoni – 75,00 eura.

Članak 13.

Porez na korištenje javne površine za postavljeni kiosk – kućicu za prodaju razne robe (tiskovine, – duhana, suvenira, voća, povrća, cvijeća i druge robe) te kiosk za prodaju usluga u svezi s iznajmljivanjem naprava za rekreaciju, sport, zabavu i igranje, iznajmljivanje vozila, organiziranja putovanja, prodaje karata i ostale rezervacije, poslovi mjenjačnice, sportsko klađenje, lutrijske poslove, loto i svih drugih usluga plaća se godišnje po 1 m2 zauzete javne površine, u I., II., i III. zoni, u iznosu – 232,00 eura

Za izložbeni prostor kioska iz prethodnog stavka, koji nije natkriven, porez se plaća godišnje po 1 m2 zauzete javne površine:

– u I. zoni – 90,00 eura

– u II. zoni – 80,00 eura

– u III. zoni – 75,00 eura.

Na izložbenom prostoru kioska iz stavka 1. ovog članka nije dozvoljeno držati i prodavati piće, kavu i ostale napitke.

Članak 14.

Porez na korištenje javne površine za postavljeni kiosk za prodaju usluga u svezi s pripremom i usluživanjem hrane, pića, napitaka, sladoleda i drugih proizvoda za konzumaciju te šanka u svezi s pripremom i usluživanjem hrane, pića, napitaka i dr. plaća se godišnje po 1 m2 zauzete javne površine, u I., II. i III. zoni u iznosu od 250,00 eura.

Ukoliko se pored kioska ili šanka iz prethodnog stavka koristi i štekat, odnosno izložbeni prostor, koji nije natkriven, porez se plaća godišnje po 1 m2 zauzete javne površine:

– u I. zoni – 90,00 eura

– u II. zoni – 80,00 eura

– u III. zoni – 75,00 eura.

Članak 15.

Za korištenje javne površine za postavljanje bankomata plaća se godišnji porez po bankomatu:

– u I. zoni – 2.700,00 eura

– u II. zoni – 2.300,00 eura

– u III. zoni – 2.000,00 eura.

Za korištenje javne površine radi pristupa bankomatu koji se nalazi na privatnoj površini plaća se godišnji porez u iznosu od 670,00 eura.

Članak 16.

Za korištenje javne površine za postavljanje kontejnera za odlaganje stare odjeće radi recikliranja, plaća se porez u iznosu od 265,00 eura godišnje po kontejneru.

Za korištenje javne površine za postavljanje elektroničkog telekomunikacijskog kabineta i sličnih naprava i uređaja, porez se plaća u iznosu od 2.654,00 eura po 1 m2 godišnje.

4.4. Visina poreza za ljetno i zimsko razdoblje

a) Ljetno razdoblje

Članak 17.

Porez na korištenje javnih površina, za ljetno razdoblje, plaća se za:

– konzervator za industrijski sladoled, aparat za prodaju tekućeg sladoleda, po konzervatoru odnosno aparatu – 663,00 eura

– prodajnu vitrinu za sladoled po dužnom metru – 350,00 eura

– aparat i hladnjak za prodaju bezalkoholnih pića, napitaka i dr. po dužnom metru – 332,00 eura

– aparati za plodine i razne slastice, po dužnom metru – 332,00 eura.

Kad se uređaji iz stavka 1. ovog članka nalaze unutar štekata, odnosno izložbenog prostora za koji se plaća porez na korištenje javne površine, iznos poreza iz prethodnog stavka umanjuje se za 25 %.

Članak 18.

Porez na korištenje javnih površina, za ljetno razdoblje, plaća se za:

– dječji vrtuljak po 1 m2 zauzete javne površine – 48,00 eura

– trampolin, po 1 m2 zauzete javne površine – 48,00 eura

– naprave, uređaje i objekte za rekreaciju, sport i zabavu, po 1 m2 zauzete javne površine – 48,00 eura

– park za zabavne aparate, luna park, pozornice i slične naprave, šatore povodom raznih manifestacija, cirkuski šator i slično, sve do 25 m2 zauzete javne površine, po 1 m2 – 53,00 eura

– dvorac za napuhavanje, po 1 m2 zauzete javne površine – 35,00 eura

– mobilne konjiće, po komadu – 44,00 eura

– dječje autiće, po komadu – 67,00 eura

– bicikle za iznajmljivanje, po komadu – 67,00 eura

– električne romobile, po komadu – 67,00 eura

– mopede za iznajmljivanje, po komadu – 159,00 eura

– osobna vozila za iznajmljivanje, po komadu – 319,00 eura

– prodaja/promocija izleta izletničkim brodom od strane prodavača/promotora brodskih izleta po prodajnom/promotivnom mjestu, po 1 m2 zauzete javne površine – 996,00 eura

s tim da se reklama postavljena uz prodajno/promotivno mjesto obračunava pod cijenu promotivnog/prodajnog mjesta, na način da se tlocrtna površina reklame pribroji površini prodajnog/ promotivnog mjesta, čime se dobije ukupna površina prodajnog/promotivnog mjesta.

– za postavljanje naprava u svrhu iznajmljivanja sefa za čuvanje vrijednih stvari, po 1 m2 plošne površine naprave – 66,00 eura

– park za zabavne aparate, luna park, pozornice i slične naprave, šatore povodom raznih manifestacija, cirkuski šator i slično:

a) veći od 25 m2 do 50 m2 – 1.991,00 eura

b) veći od 50 m2 do 100 m2 – 2.654,00 eura

c) veći od 100 m2 – 5.309,00 eura.

Ako se uz neki od sadržaja iz prethodnog stavka koristi i zatvoreni prostor (skladište i slično) plaća se porez na korištenje javne površine u iznosu od 133,00 eura po m2 zauzete javne površine.

Članak 19.

Za korištenje javnih površina radi prodaje razne robe sa štanda i pružanja drugih usluga sa štanda (u svezi s pripremom i usluživanjem hrane i/ili pića i napitaka, iznajmljivanje opreme za rekreaciju, sport i zabavu, iznajmljivanje sredstava za prijevoz, organiziranje putovanja, prodaju karata i ostale rezervacije, poslovi mjenjačnice, sportsko klađenje, lutrijske poslove i svih drugih usluga koje se prodaju) porez se plaća u iznosu od 800,00 eura po 1 m2 štanda i izložbenog prostora za vrijeme ljetnog razdoblja.

Članak 20.

Za korištenje javne površine na području Općine, za prodaju sljedećih neprehrambenih proizvoda i predmeta opće uporabe (suvenira) izrađenih u vlastitoj izradi:

– proizvoda od drva i pluta,

– proizvoda od slame i drugih materijala za pletenje (bambus, ratan, trska, pruće i dr.)

– rukotvorina, nakita, igračaka i suvenira od tkanine, gline, stakla i drugih materijala,

– proizvoda od pčelinjeg voska, sapuna i drugih neprehrambenih proizvoda,

– eteričnih ulja, proizvoda od lavande, kozmetičkih i drugih proizvoda,

– proizvoda od konca i vune (pletenje, vezenje, kačkanje, proizvoda od čipke, filcane vune i dr.)

– proizvoda od svježeg i sušenog cvijeća i drugog bilja,

– i drugih suvenira,

porez se plaća u ljetnom razdoblju po 1 m2 štanda, klupe i druge pokretne naprave i izložbenog prostora u iznosu od 615,00 eura.

Porezni obveznik kao dokaz da se radi o proizvodima u vlastitoj izradi dužan je priložiti Izvod iz registra OPG-a, Izvod o upisu u upisnik dopunskih djelatnosti, ili drugo.

Kod korištenja javnih površina za prodaju slika, u ljetnom razdoblju, porez se plaća prema obračunu plošne površine postavljenih slika na stalku, odnosno javnoj površini:

– za reprodukcije, po 1 m2 – 425,00 eura

– za umjetničke i ostale fotografije, po 1 m2 – 358,00 eura

– za umjetničke slike vlastite izrade, po 1 m2 – 332,00 eura

– za korištenje javne površine za izradu portreta, po 1 m2 – 265,00 eura.

Za korištenje javne površine za prodaju više različitih proizvoda iz ovog članka za koje se plaćaju različiti iznosi poreza, porez se plaća po cijeni propisanoj za vrstu proizvoda koja prevladava na prodajnom mjestu.

Porezni obveznik kao dokaz da se radi o umjetničkim slikama vlastite izrade prilaže potvrdu o članstvu u HZSU-u, HDLU-u, ULUPUH-u, HULU-u ili drugim priznatim likovnim udruženjima.

b) Zimsko razdoblje

Članak 21.

Porez na korištenje javne površine za neku namjenu iz članka 17., 18., 19., i 20. ove Odluke za zimsko razdoblje, plaća se u iznosu umanjenom za 50 % od propisanog iznosa poreza za tu namjenu u ljetnom razdoblju.

4.5. Visina poreza za dnevnu prodaju, pokretnu prodaju i prigodnu prodaju

Članak 22.

Za korištenje javnih površina, na području Općine do 15 dana, radi postavljanja pokretnih naprava za prodaju razne robe (suvenira i druge robe te proizvoda za opću upotrebu) te za prodaju raznih usluga sa štanda i drugih pokretnih naprava (u svezi s pripremom i usluživanjem i/ili pića i napitaka, slastica i drugih proizvoda za konzumaciju) kao i upotrebu javnih površina za prodaju razne robe i usluga u vrijeme održavanja državnih, vjerskih i drugih blagdana, obljetnica, sportskih, promidžbenih i dr. manifestacija, plaća se porez po 1 m2 zauzete javne površine u iznosu od – 20 eura na dan.

Za korištenje javne površine, do 15 dana, za reklamnu prezentaciju i promidžbu automobila, plaća se porez, po automobilu – 133,00 eura na dan.

Za korištenje javne površine, do 15 dana, za prodaju knjiga s automobila, porez se plaća po automobilu 7 eura na dan, a za prodaju knjiga sa štanda i raznih drugih konstrukcija, porez se plaća po 1 m2 zauzete javne površine 1,30 eura na dan.

Članak 23.

Porez na korištenje javnih površina ne plaća se za aktivnosti i manifestacije koje se financiraju iz proračuna Općine te za humanitarne manifestacije, ekološke manifestacije i javno zdravstvene preventivne akcije.

Članak 24.

Za korištenje javnih površina na području Općine, za pokretnu prodaju, do 15 dana, razne robe (tiskovine, duhana, suvenira, voća, povrća, ribe, cvijeća i druge robe) te za pokretnu prodaju raznih usluga (u svezi s pripremom i usluživanjem hrane i/ili pića i napitaka, sladoleda i slično te prodaje karata i ostale rezervacije) plaća se porez u iznosu od 27,00 eura na dan u ljetnom i zimskom razdoblju.

Ako se javna površina koristi za pokretnu prodaju iz st. 1. ovog članka, u trajanju dužem od 15 dana, porez se plaća,

za ljetno razdoblje, u iznosu od – 849,00 eura

a za zimsko razdoblje, u iznosu od – 265,00 eura.

Članak 25.

Za korištenje javnih površina radi prigodne prodaje u vrijeme Svih Svetih, božićnih i novogodišnjih blagdana, uskršnjih blagdana te ostalih blagdana i spomendana, porez se plaća dnevno, po 1 m2 zauzete javne površine dnevno – 13,00 eura.

Članak 26.

Za korištenje javnih površina, do 15 dana, radi prezentacije, promidžbe roba, proizvoda, financijskih usluga osiguranja te drugih usluga, porez se plaća dnevno, po 1 m2 zauzete javne površine – 20,00 eura.

Članak 27.

Za korištenje javne površine radi snimanja filma, serije, TV reklame, spota i sl. plaća se porez po danu snimanja – 200,00 eura.

Članak 28.

Za privremeno korištenje javne površine za potrebe gradilišta, za potrebe odlaganja materijala koji se upotrebljava u graditeljstvu, zanatstvu i ostalim granama, za potrebe odlaganja sve vrste otpadnog materijala u građevinarstvu, zanatstvu i ostalim granama, za potrebe smještaja glomaznog otpada, ambalaže, vozila, plovila i drugo, za organizaciju gradilišta – postavljanje građevinske fasadne skele i ograde gradilišta, za smještaj kontejnera i drugih privremenih objekata za potrebe gradilišta, plaća se porez za svaki dan korištenja, po 1 m2 zauzete javne površine – 1,40 eura.

4.6. Visina poreza za postavljanje reklama

Članak 29.

Za postavljene reklame na javnim površinama, plaća se porez prema veličini reklame – oglasne površine, po 1 m2:

– u ljetnom razdoblju – 166,00 eura

– u zimskom razdoblju – 100,00 eura.

Za postavljanje reklame na javnim površinama u ljetnom i zimskom razdoblju, plaća se godišnji porez, prema veličini reklame – oglasne površine, po 1 m2 u iznosu od – 199,00 eura

Izuzev od stavka 1. i 2. ovog članka, za reklame (informativno-promidžbene panoe) postavljene na stupove javne rasvjete na javnim površinama (do maksimalno dopuštene površine od 1 m2) plaća se porez godišnje po reklami, u iznosu od – 27,00 eura.

Za postavljene putokaze na javnim površinama, osim prometne i turističke signalizacije koju postavlja Općina i Turistička zajednica, te pravne osobe koje upravljaju javnim cestama, plaća se porez godišnje, po putokazu, u iznosu od – 13,00 eura.

4.7. Način i uvjeti plaćanja poreza na korištenje javne površine

Članak 30.

Visina poreza na korištenje javne površine utvrđuje se rješenjem o porezu na korištenje javne površine koje donosi Jedinstveni upravni odjel.

Nadzor nad korištenjem javnih površina obavlja komunalni redar.

Članak 31.

Najmanja površina za obračun poreza na korištenje javne površine je jedan metar kvadratni (1 m2), odnosno jedan metar (1 m) dužni, javne površine.

Članak 32.

Porez na korištenje javne površine plaća se:

– Jednokratno u roku od 15 dana od dana dostave rješenja o razrezu poreza na korištenje javne površine, na iznose poreza do 2.700,00 eura:

– Obročno u dva jednaka obroka, na iznose poreza veće od 2.700,00 eura, s tim da prva rata dospijeva istekom petnaestog dana od dana dostave rješenja, a druga rata dospijeva istekom tridesetog dana od dana dospijeća prve rate.

III. PRIJENOS OVLASTI I NADLEŽNA POREZNA TIJELA

Članak 33.

Poslove utvrđivanja i naplate prireza porezu na dohodak i poreza na potrošnju obavlja Ministarstvo financija, Porezna uprava.

Poslove utvrđivanja i naplate poreza na kuće za odmor i poreza na korištenje javnih površina obavlja Jedinstveni upravni odjel Općine Tučepi.

IV. PRIJELAZNE I ZAVRŠNE ODREDBE

Članak 34.

Postupci utvrđivanja i naplate prireza porezu na dohodak, poreza na potrošnju, poreza na kuće za odmor i poreza na korištenje javnih površina započeti do dana stupanja na snagu ove Odluke, završit će se po Odluci o porezima Općine Tučepi (»Glasnik Općine Tučepi« br. 9/17 i 13/17) i Odluci o porezu na korištenje javnih površina na području Općine Tučepi (9/17, 5/19, 11/20 i 13/21).

Članak 35.

Danom stupanja na snagu ove Odluke prestaje važiti Odluka o porezima Općine Tučepi (»Glasnik Općine Tučepi« br. 9/17 i 13/17) i Odluka o porezima na korištenje javnih površina na području Općine Tučepi (9/17, 5/19, 11/20 i 13/21).

Članak 36.

Ova Odluka objaviti će se u »Narodnim novinama« i »Glasniku Općine Tučepi«, a stupa na snagu 1. siječnja 2023. godine, osim odredbe članka 3. koja stupa na snagu prvoga dana u mjesecu nakon mjeseca objave u »Narodnim novinama«.

Klasa: 410-01/22-01/01

Urbroj: 2181-52-01-22-01

Tučepi, 15. prosinca 2022.

Predsjednica
 Općinskog vijeća
 Ivana Visković, v. r.